Hoe lyk Hollywood: Nóg handelsmerke vir miljardêr Kylie JennerMaroela Media bied jou ŉ opsomming van dié week se jongste internasionale vermaaknuus. Kylie Con Kylie Jenner. (Foto: Instagram) Kylie Jenner, die 22-jarige skoonheidsmagnaat en Keeping up with the Kardashians-ster, het vandeesweek op Instagram bekendgemaak dat sy die dokumente ingedien het om die frases “Kylie Con”, “Kylie Kon” en “Kylie Museum” as ŉ handelsmerk te verklaar. Die Amerikaanse saketydskrif Forbes het in Maart verlede jaar aangekondig dat die werklikheidsprogramster en eienaar van die grimeringmaatskappy Kylie Cosmetics op die ouderdom van 21 amptelik die jongste selfgemaakte miljardêr ooit is. Jenner beplan glo om dié frases te gebruik vir klere en bykomstighede vir volwassenes en kinders asook vir skoonheidskonsultasies, klasse, werksessies, uitstallings en interaktiewe ervarings vir sosiale vermaakdoeleindes. Volgens E! News het Josh Gerben, handelsmerkprokureur in Washington in die VSA, dié nuus op Twitter bevestig. Gerben is nie betrokke by Jenner se saak nie. Jenner het self nog nie kommentaar gelewer op die nuwe handelsmerke nie, maar dit klink of die Kylie Cosmetics-stigter beplan om ŉ samekoms wat gesentreer is rondom haar skoonheidsryk aan te bied. Die ster beplan ook ŉ skoonheidsversameling wat geïnspireer is deur haar tweejarige dogtertjie, Stormi Webster. Jong paartjies uitmekaar; maak vrede Vanessa Hudgens en Austin Butler. (Foto: Instagram) Austin Butler (28), die akteur wat te sien is in die Oscar-benoemde rolprent Once upon a time in Hollywood, en sy meisie van die afgelope nege jaar, die aktrise Vanessa Hudgens (31), is uitmekaar. Die paartjie het in 2011 begin uitgaan. Hudgens is tans in Skotland om te skiet aan die nuwe fliek, The Princess Switch 2, terwyl Butler in Australië werk aan regisseur Baz Luhrmann se nuwe Elvis Presley-fliek. Volgens Cosmopolitan het die paartjie aangevoer dat die afstand tussen hulle die rede is vir die beëindiging van hulle verhouding. Intussen is die model Gigi Hadid (24) en die One Direction-sanger Zayn Malik weer herenig. Dié paartjie het in 2018 uitgemaak en het onlangs Malik se 27ste verjaarsdag saam in New York gevier. Zayn Malik en Gigi Hadid by die Metropolitan Museum of Art Costume Institute Benefit Gala in New York. (Foto: Evan Agostini/Invision/AP, File) Hadid se suster, Bella, haar broer, Anwar, haar ma, Yolanda, asook Anwar se meisie, die sangeres Dua Lipa, het die verjaarsdagviering bygewoon. Die nuus dat die paartjie weer saam is, is vandeesweek aan E! News bevestig. “Gigi en Zayn het voor die Desembervakansie herenig,” het ŉ bron aan E! News gesê. “Gigi het besluit om hom nog ŉ kans te gee nadat hy na haar uitgereik het. Sy is nog altyd lief vir hom en ŉ breuk tussen hulle was nodig. Zayn werk aan sy musiek en sy gesondheid en is tans op ŉ goeie plek.” Miss Americana eersdaags op Netflix Die bekroonde sangeres en liedjieskrywer Taylor Swift se Netflix-dokumentêr, Taylor Swift: Miss Americana, word op 31 Januarie uitgereik. Die dokumentêr première op 23 Januarie tydens die Sundance Festival. Die dokumentêr handel oor Swift se suksesvolle loopbaan tot dusver en bied ŉ blik op haar lewe.